"ฟิลลิป"คาด1,480-โนมูระแนะซื้อLTF
บล.ฟิลลิป มองหุ้นไทยผันผวนลงเห็น 1,480 จุด “โนมูระ” แนะทยอยสะสมกองหุ้น LTF-RMF
5 มิ.ย. 2556

บล.ฟิลลิป มองหุ้นไทยผันผวนลงเห็น 1,480 จุด “โนมูระ” แนะทยอยสะสมกองหุ้น LTF-RMF
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ (บล.) ฟิลลิป (ประเทศไทย) เปิดเผยว่า สัปดาห์นี้ราคาสินทรัพย์เสี่ยงมีแนวโน้มปรับตัวลงได้อีก โดยเฉพาะตลาดหุ้นไทยที่ค่าเงินบาทอ่อนค่าลงกระตุ้นให้นักลงทุนต่างชาติปรับพอร์ต จึงมีโอกาสที่ดัชนีจะผันผวนแรงและลงไปทดสอบแถวๆ 1,480 จุด จึงแนะนำให้นักลงทุนรอดูสถานการณ์และพักเงินไว้ในกองทุนตลาดเงิน
สำหรับปัจจัยที่มีผลต่อการลงทุนในช่วงนี้ คือ มาตรการผ่อนคลายเชิงปริมาณ (คิวอี) ของสหรัฐที่ยังไม่ชัดเจน ซึ่งคาดว่าจะต้องติดตามผลการประชุมของธนาคารกลางสหรัฐ (เฟด) ช่วงกลางเดือน มิ.ย.นี้ รวมถึงตัวเลขเศรษฐกิจสหรัฐ โดยเฉพาะตลาดแรงงานที่จะเป็นตัวกำหนดแนวโน้มในการยุติมาตรการคิวอี
นายสานุพงศ์ กล่าวว่า หากตัวเลขว่างงานและการจ้างงานนอกภาคเกษตรของสหรัฐที่จะออกมาในวันที่ 7 มิ.ย.นี้ ผลออกมาดีกว่าที่คาดกันไว้ อาจทำให้ราคาสินทรัพย์เสี่ยงร่วงลงต่อ เนื่องจากความกังวลที่เฟดจะยุติคิวอีเร็วขึ้นมีความเป็นไปได้มากขึ้น แต่หากตลาดแรงงานออกมาแย่กว่าคาด อาจกลายเป็นข่าวดีต่อราคาสินทรัพย์เสี่ยงในช่วงนี้ แต่การชะลอตัวของตลาดแรงงานจะทำให้การปรับตัวขึ้นของสินทรัพย์ยังอยู่ในกรอบจำกัด
อย่างไรก็ตาม บล.ฟิลลิป ยังเชื่อมั่นในแนวโน้มตลาดหุ้นไทยในระยะยาว รวมถึงตลาดหุ้นเอเชียและจีน จึงอาจปรับคำแนะนำให้นักลงทุนมาทยอยสะสมกองทุนหุ้นไทย กองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) อีกครั้งในเร็วๆ นี้
ด้าน บล.โนมูระ พัฒนสิน แนะนำนักลงทุนที่ต้องการลดภาษีในสัปดาห์นี้สามารถเข้าสะสมกองทุน LTF และ RMF เพิ่มอีก 20% ของมูลค่าซื้อทั้งปี หลังจากรอบแรกได้แนะนำซื้อในช่วงตลาดปรับฐานรอบก่อนต้นเดือน เม.ย.ที่ผ่านมา ซึ่งดัชนีอยู่ที่ 1,455-1,480 จุด โดยในช่วงเวลาดังกล่าวแนะนำให้ซื้อลงทุน 30% ของมูลค่าซื้อทั้งปี
อย่างไรก็ตาม บล.โนมูระ พัฒนสิน ยังคงมองภาพตลาดระยะกลาง-ยาวอยู่ในแนวโน้มขาขึ้น โดยหุ้นที่เกี่ยวข้องกับการบริโภคภายในประเทศยังน่าจะเป็นกลุ่มนำตลาดฟื้นตัว ขณะที่ในช่วง 1-2 สัปดาห์แรกของเดือน มิ.ย.นี้ คาดว่ากรอบของการปรับฐานน่าจะสิ้นสุด โดยมีแรงหนุนหลักในช่วงครึ่งเดือนหลังจากความคาดหวังการทำวินโดว์ เดรสซิ่งในช่วงสิ้นไตรมาส 2 จึงแนะนำสะสมกองทุนหุ้น กองทุน LTF และ RMF เพื่อลงทุนระยะยาว